## Odluka o osnivanju Hrvatskog IPPC foruma

### NN 113/2013 (11.9.2013.), Odluka o osnivanju Hrvatskog IPPC foruma

113 11.09.2013 Odluka o osnivanju Hrvatskog IPPC foruma

MINISTARSTVO ZAŠTITE OKOLIŠA I PRIRODE

2465

Na temelju članka 113. stavak 1. te vezano uz stavak 2. istog članka Zakona o zaštiti okoliša (»Narodne novine«, broj 80/13), Ministar zaštite okoliša i prirode donosi

ODLUKU

O OSNIVANJU HRVATSKOG IPPC FORUMA

I.

Ministar zaštite okoliša i prirode ovlašćuje Hrvatsku gospodarsku komoru da ustroji Hrvatski IPPC forum.

II.

Hrvatski IPPC forum predstavlja saziv zainteresiranih dionika koji prati razvoj najboljih raspoloživih tehnika, prema odredbama Smjernica o industrijskim emisijama.

Upravljanje Hrvatskim IPPC forumom bit će u nadležnosti Ministarstva zaštite okoliša i prirode (Uprava za zaštitu okoliša i održivi razvoj), Hrvatske gospodarske komore, Ministarstva poljoprivrede, Ministarstva gospodarstva u obliku Upravnog odbora.

Sve navedene institucije imenovat će po dva predstavnika u Upravni odbor. Upravni odbor ima ovlast prihvaćanja Programa rada Hrvatskog IPPC foruma pripremljenog od strane Hrvatske gospodarske komore. Predsjednik Upravnog odbora je predstavnik Hrvatske gospodarske komore.

Članovi Upravnog odbora mogu, sukladno ocjeni sadržaja dnevnog reda predviđenih sastanaka, na iste pozvati i predstavnike Agencije za zaštitu okoliša i/ili Hrvatske udruge stručnjaka zaštite prirode i okoliša.

Rad Upravnog odbora je javan.

III.

Uloga Hrvatskog IPPC foruma je praćenje razvoja najboljih tehnika i organizacija sustava razmjene informacija o najboljim raspoloživim tehnikama.

IV.

Hrvatski IPPC forum u svoj rad uključit će sve zainteresirane dionike iz sljedećih institucija: Ministarstva zaštite okoliša i prirode (Uprave za zaštitu prirode i održivi razvoj, Uprava za inspekcijske poslove), Hrvatske gospodarske komore, Agencije za zaštitu okoliša, Hrvatskih voda, Hrvatske udruge poslodavaca, Ministarstva zdravlja, Ministarstva poljoprivrede, Ministarstva gospodarstva, regionalnih županijskih ureda te predstavnika i/ili stručnjaka iz postrojenja, odnosno operatera, predstavnike Hrvatske udruge stručnjaka zaštite prirode i okoliša, predstavnike relevantnih nevladinih udruga te ostale zainteresirane dionike.

V.

Zadaća Hrvatskog IPPC foruma jest:

– Razmjena informacija o razvoju najboljih raspoloživih tehnika u Hrvatskoj, kao i između Republike Hrvatske i Europske unije kroz sudjelovanje u Europskom forumu sukladno članku 13. Smjernica o industrijskim emisijama, i u tehničkim radnim skupinama koje su ustrojene od strane Europske komisije.

– Potpora institucijama, vladinim tijelima, organizacijama i operaterima navedenim u točki IV. ove Odluke u smislu tumačenja specifičnih IPPC aktivnosti kao i referentnih dokumenata o najboljim raspoloživim tehnikama te o zaključcima o najboljim raspoloživim tehnikama.

– Razvijati, održavati i ažurirati IPPC informacijski sustav i pripadajuće mrežne stranice kroz suradnju Hrvatske gospodarske komore, Ministarstva zaštite okoliša i prirode, Agencije za zaštitu okoliša te županijskih ureda u smislu izvršenja zadaća koje proizlaze iz ove točke Odluke.

– Tehničku pomoć oko održavanja informacijskog sustava pružat će Hrvatska gospodarska komora. Podaci iz informacijskog sustava bit će dostupni svim dionicima i zainteresiranim stranama.

VI.

Ministarstvo zaštite okoliša i prirode će u smislu ove Odluke pripremiti imenovanja:

– Predstavnika Ministarstva zaštite okoliša i prirode u Upravnom odboru Hrvatskog IPPC foruma;

– Predstavnike, predložene od strane Hrvatskog IPPC foruma, koji će sudjelovati u radu Europskog Foruma sukladno članku 13. Smjernica o industrijskim emisijama;

– Predstavnika u Europsku tehničku radnu skupinu koji će biti predložen od strane Hrvatskog IPPC Foruma.

VII.

Ova Odluka stupa na snagu osmog dana od dana objave u »Narodnim novinama«.

Klasa: 351-01/13-01/385

Urbroj: 517-06-2-2-1-13-1

Zagreb, 26. srpnja 2013.

Ministar
Mihael Zmajlović, v. r.

Odluka, NN 113/2013-2465